‘วิชัย’ชิงออก เร่งคืน153ล.นิปปอนแพ็ค
&nbsp;
21 ส.ค. 2554

โพสต์ทูเดย์ — บิ๊กนิปปอนแพ็ค ชิงลาออก รับผิดชอบทุจริต 153 ล้านบาท นำเงินปันผลเร่งขายที่ดินเปล่าคืนเงินกู้ 153.84 ล้านบาท 
นายวิชัย ชัยสถาพร กรรมการผู้อำนวยการ บริษัท นิปปอนแพ็ค (ประเทศไทย) หรือ NIPPON ชี้แจงกรณีที่ตนนำเงินบริษัทไป 153 ล้านบาท ว่าจะขอแสดงความรับผิดชอบโดยเร่งขายที่ดินเปล่า 2 แปลง และนำเงินปันผลที่จะได้รับ 14.69 ล้านบาท วันที่ 22 มิ.ย.นี้ มาชำระคืนเงินกู้บริษัท 
นอกจากนี้ นายวิชัยซึ่งเป็นผู้มีอำนาจกระทำการและลงนามเพียงผู้เดียว เพื่อป้องกันไม่ให้เกิดเหตุการณ์ซ้ำอีก นายวิชัยยืนยันจะไม่เป็นผู้มีอำนาจลงนามแทนบริษัทอีกต่อไป และคณะกรรมการบริษัทจะเสนอที่ประชุมผู้ถือหุ้นประจำปี 2553 เพื่อพิจารณา แก้ไขกรรมการผู้มีอำนาจแทน โดยให้มีกรรมการผู้มีอำนาจอย่างน้อย 2 คน 
รวมทั้งเร่งจัดทำสัญญากู้ยืมเงินกับบริษัท พร้อมวางเช็คลงวันที่ล่วงหน้า 153.84 ล้านบาท เพื่อเป็นหลักประกันในสัญญากู้ยืมเงิน 
สำหรับที่ดินเปล่า 1 แปลงที่บางบัวทอง มูลค่า 40 ล้านบาท ได้นำมาเป็นหลักประกัน ส่วนที่ดินพุทธมณฑล สาย 2 มูลค่า 120 ล้านบาท อยู่ระหว่างแบ่งแยกโฉนดเพื่อขาย คาดว่าจะขายได้แล้วเสร็จภายในเดือน มิ.ย.นี้ 
“การให้นายวิชัยกู้ยืมเงิน ไม่ส่งผลกระทบต่อสภาพคล่องและธุรกิจหลักของบริษัท โดยเงินที่กู้ยืมเป็นเงินจากสภาพคล่องส่วนเกินที่บริษัทนำไปลงทุนซื้อหุ้นในตลาดหลักทรัพย์”
สำหรับบุคคลภายนอก 2 คนที่นำเช็คไปขึ้นเงินไม่มีส่วนเกี่ยวข้องกับบริษัท ส่วนเอกสารเช็คผู้สอบบัญชีจะส่งเจ้าหน้าที่ไปรับจากธนาคาร ซึ่งเตรียมไว้ให้แล้ว